
PËR LEJIMIN E DREJTORISË SË PËRGJITHSHME TË RRUGËVE TË PËRDORË PROCEDURËN “PROKURIM I DREJTPËRDREJTË”, PËR SHËRBIM KONSULENCE, PËR PËRGATITJEN E TERMAVE TË PROKURIMIT/KONKURRIMIT NDËRKOMBËTAR, VLERËSIMIN, PËRZGJEDHJEN DHE NEGOCIIMIN E KONTRATËS PËR NDËRTIMIN E SEKSIONIT QENDROR TË AUTOSTRADËS DURRËS-KUKËS-MORINË

Në mbështetje të nenit 100 të Kushtetutës dhe të pikës 3 të nenit 17 të ligjit nr.7971, datë 26.7.1995 “Për prokurimin publik”, të ndryshuar, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

VENDOSI:

1. Lejimin e Drejtorisë së Përgjithshme të Rrugëve, që, për fondin e vet limit prej 180 000 (njëqind e tetëdhjetë mijë) USD, të përdorë procedurën “Prokurim i drejtpërdrejtë”, me konsorciumin Ecorys Group, për shërbim konsulence, për përgatitjen e termave të prokurimit/konkurrimit, ndërkombëtar, vlerësimin, përzgjedhjen dhe negocimin e kontratës për ndërtimin e seksionit qendror të autostradës Durrës-Kukës-Morinë, sipas termave të referencës, që i bashkëlidhen këtij vendimi.
2. Ngarkohen Ministria e Punëve Publike, Transportit dhe Telekomunikacionit dhe Drejtoria e Përgjithshme e Rrugëve për zbatimin e këtij vendimi.
Ky vendim hyn në fuqi menjëherë.
KRYEMINISTRI
Sali Berisha

MINISTRIA E PUNËVE PUBLIKE, TRANSPORTIT DHE TELEKOMUNIKACIONIT 
DREJTORIA E PËRGJITHSHME E RRUGËVE

TERMAT E REFERENCËS

Hyrje
Shqipëria ka një popullsi prej afro 3.5 milionë dhe një GNI prej 4,4 miliardë dollarë amerikanë. Sektori i transportit  në Shqipëri ka ndryshuar në mënyrë radikale që nga viti 1991, duke reflektuar ndryshimet strukturore në ekonomi dhe rindërtimin e tregut të lirë në rajon. Përpara 1990-ës pronësia private në infrastrukturën e transportit ose mbi mjetet e transportit ishte e ndaluar. Kjo rezultoi në një infrastrukturë të projektuar dhe të ndërtuar për t’i shërbyer vetëm mjeteve shtetërore të transportit. Rrjeti rrugor shqiptar ka afërsisht 18 300 km rrugë, nga të cilat 3 221 km janë rrugë nacionale, 4 139 km janë rrugë rajonale, 10 000 km rrugë lokale dhe 1000 km janë rrugë urbane. Nga këto, më pak se 3000 km janë të asfaltuara. Sasia e automjeteve është rritur nga pothuajse 0 në 233.000 njësi në vitin 2002. Pothuajse 70% e të gjitha automjeteve janë të regjistruara në zonën e Tiranës. Trafiku i tanishëm kërkon standarde, për të cilat infrastruktura ekzistuese nuk mund të shërbejë kurrsesi.
Rrugët dhe urat janë shpesh shumë të ngushta, të dëmtuara, me mungesa në sinjalistikën e nevojshme dhe me nivel të lartë pasigurie.
Infrastruktura rrugore është kritike për zhvillimin ekonomik të Shqipërisë, veçanërisht kur vendi është pranë hyrjes në Komunitetin Europian. Nëpërmjet transportit rrugor kryhet 89% e transportit të mallrave dhe që tani arrin në 1 miliard ton mallra.
Përmirësimi i rrjetit rrugor kombëtar është fokusuar në akset rrugore Veri-Jug dhe Lindje-Perëndim, projektuar dhe ndërtuar me ndihmën e disa institucioneve ndërkombëtare financiare. Aksi rrugor Veri-Jug lidh Hanin e Hotit (Kufi me Malin  e Zi) dhe Kakavijën (kufi me Greqinë) duke kaluar nga ultësira perëndimore dhe nga Porti i Durrësit. Aksi rrugor Lindje-Perëndim lidh Portin e Durrësit me Qafë-Thanën (kufi me Maqedoninë) dhe Kapshticën (kufi me Greqinë).
Korridori i VIII Trans-Europian, që është parashikuar të lidhë portet italiane të Barit dhe Brindisit me portet në Detin e Zi të Burgas dhe të Varnas në Bullgari nëpërmjet porteve të Durrësit dhe të Vlorës (Shqipëri) duke kaluar në Shkup (Maqedoni), është identifikuar si një nga prioritetet e korridoreve europiane.
Korridori Durrës-Kukës-Morinë është aksi rrugor Verilindje-Jugperëndim që lidh Kosovën dhe korridorin X në Nish me Portin e Durrësit dhe është prioriteti numër 1 i qeverisë aktuale. Banka Botërore është duke përgatitur një kredi prej 25 milionë USD për ndërtimin e një rruge të re dhe përmirësimin e seksionit të parë prej 26 km të këtij korridori, ndërmjet Milotit dhe Rrëshenit. Seksioni i tretë prej 27 km ndërmjet Kalimashit dhe Morinës, në kufi me Kosovën, po ndërtohet me fondet e Qeverisë Shqiptare. Seksioni qendror prej 48 km, përmes një terreni të ashpër malor, do të ndërtohet gjithashtu duke përdorur fondet publike përmes një prokurimi kompetitiv për përzgjedhjen e një kompanie ndërtimi të madhe ndërkombëtare.
Kufizimet në kapacitete të njësive publike përgjegjëse për sektorin e infrastrukturës nxisin angazhimin e Qeverisë në përzgjedhjen e një grupi ekspertësh të pavarur teknikë, financiarë dhe ligjore për ta mbështetur atë gjatë këtij procesi. Detyra e këtij grupi konsultimesh përfshin dhënien e asistencës teknike, ligjore dhe financiare për Ministrinë e Punëve Publike, Transportit dhe Telekomunikacionit (MPPTT)/Drejtorinë e Përgjithshme të Rrugëve (DPRR) për vlerësimin, përzgjedhjen, negocimin dhe nënshkrimin e një kontrate të tillë.
Objektivat e detyrës
Objektivi i përgjithshëm i kësaj detyre është t’i sigurojë MPPTT/DPRR konsulencë të plotë në përgatitjen e termave të prokurimit/konkurrimit ndërkombëtar, vlerësimin, përzgjedhjen dhe negocimin e kontratës.
Objektivat e tjera përfshijnë sa më poshtë vijon:
- Të identifikohen burime të tjera potenciale të financimit (të tilla si grante nga Bashkimi Europian, hua/kredi shumëpalëshe dhe bilaterale) për të plotësuar investimin e pritur privat dhe të rekomandohen opsione për qeverinë për të kontrolluar këto burime shtesë për investimet prioritare të kërkuara.
- Të udhëzojë MPPTT/DPRR se si të konvertojnë një propozim të dhënë në një proces të hapur dhe kompetitiv (p.sh. llojet e ankandeve zvicerane) dhe
- Të rekomandojë procedurat e prokurimit dhe të identifikojë dhe ndërmarrë të gjitha hapat e nevojshme deri në nënshkrimin e kontratës për këtë seksion prioritar të korridorit.
Qëllimi i detyrës
Roli kryesor i konsulentëve të caktuar është të ruajnë një prezencë konstante pranë MPPTT/DPRR gjatë kohëzgjatjes së detyrës për të këshilluar në prokurimin/konkurrimin e kontraktorit ndërkombëtar për të zbatuar punimet në periudhën kohore të përcaktuar.
Detyra 1: Marrëdhëniet institucionale dhe vlerësimi i mundësisë së pjesëmarrjes private
- Përcaktimi së bashku me përfaqësuesit e MPPTT/DPRR i natyrës së transaksionit:
- Vlerësimi i tregut për tenderues potencialë për të parë nëse ka gjasa të ketë interes në një propozim të tillë dhe sipas çfarë termash.
- Identifikimi i marrëdhënieve  preferenciale institucionale (si p.sh. lloje të ndryshme të ankandeve zvicerane) për prezantimin e konkurrimit në procesin e prokurimit për një propozim të dhënë.
- Identifikimi dhe diskutimi me kontraktorët potencialë i perceptimit të metodave të tilla.
- Identifikimi i mundësisë së kontraktorëve potencialë për të menaxhuar një financim koncesionar me transhe.
- Rekomandimi i procedurave të përshtatshme për prokurimin e kontraktorit, metodave të ndryshme të tenderimit dhe vlerësimi i propozimeve për të siguruar transparencën gjatë procesit dhe vlerën më të mirë.
Detyra 2: Përgatitja e dokumentacionit të prokurimit/konkurrimit ndërkombëtar
Në bashkëpunim me MPPTT/DPRR, të përgatisë të gjithë dokumentacionin e nevojshëm për shpalljen dhe realizimin e procedurës së prokurimit/konkurrimit ndërkombëtar.
Detyra 3: Vlerësimi i rezultateve të prokurimit/konkurrimit ndërkombëtar
Të asistojë MPPTT/DPRR në vlerësimin e ofertave dhe rezultateve të prokurimit/konkurrimit  dhe përzgjedhjen e kontraktorit.
Detyra 4: Negocimi i kontratës
Të asistojë MPPTT/DPRR në negocimin, hartimin dhe lidhjen e kontratës.
Përbërja e ekipit të konsulentit
Studimi do të drejtohet nga një ekspert finance, privat, i familjarizuar me sektorin e transportit në Europën Juglindore, i cili do të shërbejë si menaxher projekti. Menaxheri i projektit pritet të mbështetet nga një ekip i përbërë nga një inxhinier autostradash, specialist ekonomist/financier për transportin dhe specialist ligjor në prokurimet dhe projektet e mëdha të infrastrukturës.
Menaxhimi i detyrës
Menaxhimi i detyrës do të jetë në përgjegjësinë e MPPTT/DPRR.
Plani kohor dhe raportimet
Detyra do të zgjasë rreth 2 muaj. Data  e fillimit të konsulencës pritet të jetë java e dytë e korrikut 2006.
Kontrata do të jetë e bazuar mbi kohën dhe konsulentët duhet të specifikojnë të gjitha çmimet njësi dhe dietat për stafin kryesor.
